A török kamion átvizsgálásánál a raktérből 91 iraki és szíriai állampolgár került elő, köztük 29 kiskorú.

Csaknem száz, Magyarországra illegálisan bejutni próbáló embert tartóztatott fel kedden a román határrendészet a Nagylak-Csanádpalota határátkelőnél, akik egy török – ponyvás – teherautó rakterében elrejtőzve akartak a bejutni a schengeni övezetbe.

Az Ylmaz R. török állampolgár által vezetett, a fuvarlevél szerint Törökországból Norvégiába autóalkatrészeket szállító jármű kedd reggel fél hétkor jelentkezett a határon. A határrendészeknek feltűnt, hogy a ponyvát rögzítő kötelet elvágták, majd ragasztószalaggal rögzítették egymáshoz az elvágott végeket. A jármű átvizsgálásánál a raktérből 91 iraki és szíriai állampolgár – 44 férfi, 18 nő és 29 kiskorú – került elő, többségüket korábban menedékkérőként vették nyilvántartásba Romániában.

A gépkocsivezető azt állította, nem tudott arról, hogy emberek rejtőztek el a raktérben, útja során több parkolóban is megállt.

A román hatóságok a raktérben talált emberek ellen tiltott határátlépési kísérlet miatt, a sofőr ellen pedig bűnsegédlet gyanújával kezdeményeztek bűnvádi eljárást.

A Bihar megyei határrendészet szóvivője múlt héten arról tájékoztatta a román Agerpres hírügynökséget, hogy idén az első öt hónapban csaknem háromszor több embert fogtak el a román–magyar határ Arad és Bihar megyei szakaszán, mint a tavalyi év azonos időszakában. Idén május végéig 716, míg tavaly az első öt hónapban 240 határsértőt tartóztattak fel.

(Képünk illusztráció)